Vammaisten henkilöiden oikeuksien neuvottelukunta VANE

**Lausunto**

Asia: Lausuntopyyntö hallituksen esitysluonnoksesta uuden tieliikennelain muuttamisesta (kotihoidon pysäköintisäännöt)

Vammaisten henkilöiden oikeuksien neuvottelukunta VANE kiittää mahdollisuudesta lausua asiasta. VANE on YK:n vammaisten henkilöiden oikeuksien yleissopimuksen (vammaisyleissopimus) kansallinen koordinaatiomekanismi. VANE ottaa lausunnossaan kantaa asiaan vammaisyleissopimuksen näkökulmasta.

*Huomioita esityksestä vammaisten henkilöiden oikeuksien näkökulmasta*

Esityksen mukaisesti uuteen tieliikennelakiin, jonka on tarkoitus tulla voimaan 1.6.2020, sisällytettäisiin eduskunnan lausuman johdosta kotihoidon pysäköintiä koskevat erityiset säännökset. Kotihoidon työntekijä saisi kunnan myöntämällä pysäköintitunnuksella pysäköidä liikennemerkillä osoitetusta rajoituksesta huolimatta maksulliselle pysäköintipaikalla maksua suorittamatta ja alueella, jossa pysäköinti on kielletty liikennemerkillä. Tunnuksella olisi myös mahdollista pysäköidä rajoitusta pidemmäksi ajaksi alueelle, jossa pysäköinnin enimmäisaikaa on rajoitettu. Pysäköintitunnus mahdollistaisi pysäköinnin pihakadulla muuallakin kuin merkityllä pysäköintipaikalla ja huoltoajo sallittu -lisäkilven vaikutusalueella olisi mahdollista ajaa ja pysäköidä pysäköintitunnuksella varustettua ajoneuvoa.

Niin ikään esityksen mukaisesti pysäköintitunnus myönnettäisiin kotihoidon työntekijälle tai kotihoidon palveluja tarjoavalle yritykselle, yhdistykselle tai julkisyhteisölle kotipalvelun ja kotisairaanhoidon toteuttamista varten. VANE katsoo esityksen olevan perusteltu ja tarkoituksenmukainen erityisesti vammaisen työntekijän ja vammaisen asiakkaan näkökulmasta.

Kotihoidon pysäköintilupa ei oikeuta pysäköimään liikkumisesteisille henkilöille varatulle esteettömälle autopaikalle. VANE katsoo, että tämä periaate olisi hyvä olla mainittuna esityksessä.

Esityksen mukaisesti lainsäädäntö ei kuitenkaan mahdollistaisi pysäköintiä yksityisten kiinteistöjen, esimerkiksi asunto-osakeyhtiöiden piha-alueilla. Siksi asianosaisten tulisi edelleen sopia pysäköinnistä kiinteistöjen omistajien ja haltijoiden kanssa. Myöskään liikkumisteisen pysäköintitunnus ei oikeuta poikkeamaan pysäköintisäännöistä näillä alueilla.

VANE haluaa kiinnittää huomiota asiaan sekä liikkumisesteisten pysäköintitunnuksen että nyt ehdotetun pysäköintitunnuksen osalta. Jatkossa tulisi miettiä ratkaisuja siihen, että luvat oikeuttaisivat pysäköintiin myös yksityisillä pysäköintialueilla. Se toteuttaisi nykyistä paremmin vammaisten henkilöiden oikeutta itsenäiseen elämään ja oikeutta liikkua yhdenvertaisesti muiden kanssa. YK:n vammaisten henkilöiden oikeuksia koskevan yleissopimuksen artikla 20 käsittelee henkilökohtaista liikkumista. Se velvoittaa sopimuspuolten toteuttamaan tehokkaat toimet varmistaakseen vammaisille henkilöille mahdollisimman itsenäisen henkilökohtaisen liikkumisen, muun muassa helpottamalla liikkumista sillä tavalla kuin ja silloin kun he haluavat sekä kohtuulliseen hintaan.

Esityksen mukaisesti kunta voi myöntää kotihoidon pysäköintitunnuksen enintään viideksi vuodeksi työtehtävien suorittamista varten: 1) sosiaalihuoltolain (1301/2014) 20 §:ssä tarkoitetun kotipalvelun työntekijälle; 2) terveydenhuoltolain (1326/2010) 25 §:ssä tarkoitetun kotisairaanhoidon työntekijälle; 3) kotihoitoa tarjoavalle yritykselle, yhdistykselle tai julkisyhteisölle.

VANE ehdottaa, että pysäköintilupa olisi mahdollista myöntää esityksessä mainittujen lisäksi sosiaalihuoltolain (1301/2014) 19 § ja 21 § sekä vammaispalvelulain (laki vammaisuuden perustella järjestettävistä palveluista ja tukitoimista 380/1987) ja erityishuoltolain (laki kehitysvammaisten erityishuollosta 519/1977) nojalla kotiin annettavien asumisen palvelujen työntekijöille.

Vammaisten henkilöiden oikeuksien neuvottelukunta

Riitta Burrell Tea Hoffrén

puheenjohtaja suunnittelija